Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының кейбір заңнамалық актілеріне**

**Қазақстан Республикасындағы Адам құқықтары жөніндегі**

**уәкіл қызметінің мәселелері бойынша өзгерістер мен**

**толықтырулар енгізу туралы**

1**-**бап. Қазақстан Республикасының мына заңнамалық актілеріне өзгерістер мен толықтырулар енгізілсін:

1. 2014 жылғы 4 шілдедегі Қазақстан Республикасының Қылмыстық-процестік кодексiне:

1) 146**-**баптың төртінші бөлігіндегі «151 және 547 – 551» деген цифрлар «151 және 547 – 551-1» деген цифрлармен ауыстырылсын»;

2) мынадай мазмұндағы 551-1-баппен толықтырылсын:

«551-1-бап. Қазақстан Республикасындағы Адам құқықтары

 жөніндегі уәкілге қатысты сотқа дейінгі

 тергеп-тексеруді жүргізу

1. Қазақстан Республикасының заңында басқа адамдардың қауіпсіздігін қамтамасыз ету, қылмыс орнында ұстау не ауыр немесе аса ауыр қылмыс жасау үшін көзделген жағдайларды қоспағанда, Қазақстан Республикасындағы Адам құқықтары жөніндегі уәкіл өзінің өкілеттік мерзімі ішінде ұстап алынуға, қамауға алынуға, күштеп әкелінуге, қылмыстық жауаптылыққа тартылуға, тінтілуге және (немесе) жеке басын жете тексеруге ұшырамайды.

2. Қазақстан Республикасындағы Адам құқықтары жөніндегі уәкілге қол сұғылмаушылық оның тұрғын және қызметтік үй-жайларына, жүгіне, жеке және қызметтік көлік құралдарына, хат-хабарларына, ол пайдаланатын байланыс құралдарына, сондай-ақ оған тиесілі құжаттарға қолданылады.

3. Қазақстан Республикасындағы Адам құқықтары жөніндегі уәкілге қатысты істер бойынша сотқа дейінгі тергеп-тексеруді жүргізу осы баптың бірінші бөлігінде көзделген ерекшеліктермен бірге Қазақстан Республикасының Бас прокурорына қатысты сияқты қағидалар бойынша жүзеге асырылады.»;

3) 552-бапта:

баптың тақырыбы «Бас Прокурорына» деген сөздерден кейін
«, Қазақстан Республикасындағы Адам құқықтары жөніндегі уәкілге» деген сөздермен толықтырылсын;

екінші бөліктегі «551-бабының төртінші бөлігінде» деген сөздерден кейін «551-1-бабында» деген сөздермен толықтырылсын.

2. 2015 жылғы 31 қазандағы Қазақстан Республикасының Азаматтық процестік кодексіне:

1) 55-баптың бірінші бөлігіндегі «заңды тұлғалар немесе азаматтар» деген сөздерден кейін «, Қазақстан Республикасындағы Адам құқықтары жөніндегі уәкіл» деген сөздермен толықтырылсын;

2) 58-баптың бірінші бөлігі мынадай мазмұндағы 4-1) тармақшамен толықтырылсын:

«4-1) Қазақстан Республикасындағы Адам құқықтары жөніндегі уәкіл;».

3. 2020 жылғы 29 маусымдағы Қазақстан Республикасының Әкімшілік рәсімдік-процестік кодексіне:

3-баптың төртінші бөлігінің 2) тармақшасы «Жоғары Сот Кеңесі туралы» деген сөздерден кейін  «, Қазақстан Республикасындағы Адам құқықтары жөніндегі уәкіл туралы» деген сөздермен толықтырылсын.

4. «Шетелдіктердің құқықтық жағдайы туралы» 1995 жылғы
19 маусымдағы Қазақстан Республикасының Заңына:

18-баптың бірінші абзацы мынадай редакцияда жазылсын:

«Қазақстан Республикасындағы шетелдіктердің өздеріне тиесілі мүліктік және жеке мүліктік емес құқықтарын қорғау үшін сотқа, өзге мемлекеттік органдарға, сондай-ақ Қазақстан Республикасындағы Адам құқықтары жөніндегі уәкілге жүгінуге құқығы бар.».

5. «Қазақстан Республикасындағы жергілікті мемлекеттік басқару және өзін-өзі басқару туралы» 2001 жылғы 23 қаңтардағы Қазақстан Республикасының Заңына:

1) 6-бап мынадай мазмұндағы 6-1-тармақпен толықтырылсын:

«6-1. Облыстардың, республикалық маңызы бар қалалардың және астананың мәслихаттары Қазақстан Республикасындағы Адам құқықтары жөніндегі уәкілдің ұсынуы негізінде облыстың, республикалық маңызы бар қаланың, астананың Адам құқықтары жөніндегі уәкілінің өкілін лауазымға тағайындауға келісім беру, сондай-ақ оны Қазақстан Республикасының заңнамасына сәйкес лауазымнан босату туралы мәселені қарайды.».

2) мынадай мазмұндағы 23-2-баппен толықтырылсын:

«23-2-бап. Мәслихаттың облыстың, республикалық маңызы

 бар қаланың, астананың Адам құқықтары жөніндегі

 уәкілінің өкілін лауазымға тағайындауға, сондай-ақ

 оны лауазымнан босатуға келісім беру тәртібі

1. Қазақстан Республикасындағы Адам құқықтары жөніндегі уәкіл мәслихаттың қарауына облыстағы, республикалық маңызы бар қаладағы, астанадағы Адам құқықтары жөніндегі уәкілдің өкілін лауазымға тағайындауға келісім беру, сондай-ақ оны лауазымнан босату туралы ұсыным енгізеді.

2. Адам құқықтары жөніндегі уәкілдің облыстағы, республикалық маңызы бар қаладағы, астанадағы өкілін лауазымға тағайындауға келісім беру туралы ұсынымда өмірбаян деректері, еңбек жолы, мемлекеттік наградалары туралы ақпарат және кандидат туралы өзге де ақпарат көрсетіледі.

3. Облыстағы, республикалық маңызы бар қаладағы, астанадағы Адам құқықтары жөніндегі уәкілдің өкілін лауазымға тағайындауға келісім беру, сондай-ақ оны босату туралы ұсынымды қарау мәслихаттың кезекті сессиясында жүзеге асырылады.

Облыстағы, республикалық маңызы бар қаладағы, астанадағы Адам құқықтары жөніндегі уәкілдің өкілін лауазымға тағайындауға келісім беру, сондай-ақ оны лауазымнан босату туралы ұсынымды қарау жөніндегі мәслихат сессиясы барысында мәслихат депутаттары кандидатқа сұрақтар қоюға, тағайындалатын кандидатура бойынша талқылау жүргізуге құқылы.

Талқылау аяқталғаннан кейін дауыс беру өткізіледі.

Егер Адам құқықтары жөніндегі уәкілдің өкілі лауазымына кандидат мәслихат депутаттарының жалпы санының көпшілік дауысын алмаған жағдайда, Қазақстан Республикасындағы Адам құқықтары жөніндегі уәкіл мәслихат сессиясының шешімін алған күннен бастап екі жұмыс күні ішінде осы лауазымға басқа кандидатураны тағайындауға келісім беру туралы ұсынымды мәслихаттың қарауына қайта жібереді.

4. Қазақстан Республикасындағы Адам құқықтары жөніндегі уәкіл Адам құқықтары жөніндегі уәкілдің облыстағы, республикалық маңызы бар қаладағы, астанадағы өкілі лауазымына кандидатураны қатарынан үш реттен артық енгізе алмайды.».

2-бап.

Осы Заң алғашқы ресми жарияланған күнінен кейін алты ай өткен соң қолданысқа енгізіледі.

**Қазақстан Республикасының**

 **Президенті**